4.11.2022
SL
Uradni list Evropske unije
C 421/37
Regije bodo vključene v izvajanje prek prihodnjih nacionalnih središč za področje raka v vsaki državi članici.
Ta središča bodo olajšala: (1) povezovanje dejavnosti misije z opredelitvijo sinergij v političnih pobudah in naložbah v zvezi z rakom med ravnjo EU ter nacionalno, regionalno in lokalno ravnjo; (2) vključitev ustreznih nacionalnih akterjev in deležnikov onkraj raziskav in inovacij ter zdravstvenih sistemov, da se vključijo ustrezna področja obvladovanja raka (kot sta zaposlovanje in izobraževanje); (3) dialoge o politiki glede raka in (4) dejavnosti vključevanja državljanov.
Misija EU: Obnova naših oceanov in voda Strateški cilj misije je obnoviti zdravje naših oceanov in voda do leta 2030 z zaščito in obnovo morskih in sladkovodnih ekosistemov ter biotske raznovrstnosti, preprečevanjem in odpravljanjem onesnaževanja naših oceanov, morij in voda ter spodbujanjem ogljične nevtralnosti in krožnosti modrega gospodarstva EU.
Poseben poudarek je na regionalnem sodelovanju prek območnih „svetilnikov“.
Ti so zasnovani kot portfelji projektov na področju raziskav in inovacij za razvoj in uporabo transformativnih rešitev v štirih glavnih evropskih bazenih: atlantski in arktični morski bazen; baltski in severnomorski bazen; sredozemski bazen; Donava in črnomorski bazen.
Misija bo izvedena v dveh fazah: razvoj in pilotna izvedba rešitev (2021–2024) ter uvedba in nadgradnja (od leta 2025) teh dejavnosti.
Komisija je namenila skoraj 350 milijonov EUR iz Obzorja Evropa za obdobje 2021–2023 v podporo prvi fazi, vendar bo mobilizacija dodatnih obveznosti ter proračunov javnih in zasebnih akterjev, tudi prek ESRR, ključna za doseganje ciljev misije.
Koncept „pridruženih regij“ je vključen v vse pomembne dejavnosti programa dela misije.
„Pridružene regije“ so območja z ekosistemi, ki imajo lahko koristi od predstavitvenih dejavnosti (npr. sosednje regije in/ali regije v drugem morskem bazenu), in/ali manj razvite regije s potrebo po izgradnji zmogljivosti za izvajanje inovativnih rešitev, razvitih v okviru različnih projektov.
Te regije bodo imele koristi od finančne podpore za predstavitev izvedljivosti, ponovljivosti in razširitve inovativnih rešitev.
ESRR bi lahko spodbudil izvajanje inovativnih rešitev na regionalni ravni.
V listini o delu bodo zbrane zaveze/ukrepi in združene vse zainteresirane strani, od držav članic in pridruženih držav do regij in lokalnih organov, zasebnih subjektov, nevladnih organizacij in državljanov.
Misija EU: Podnebno nevtralna in pametna mesta Cilj misije je do leta 2030 ustvariti vsaj 100 evropskih podnebno nevtralnih in pametnih mest ter zagotoviti, da bodo ta mesta delovala kot središča eksperimentiranja in inovacij, na podlagi česar bi vsa evropska mesta do leta 2050 lahko postala podnebno nevtralna.
S pristopom, usmerjenim v mesta, in osredotočanjem na lokalne rešitve prispeva k cilju politike EU ESRR za bolj zeleno, nizkoogljično Evropo, ki je odporna in prehaja na gospodarstvo z ničelnim ogljičnim odtisom s spodbujanjem čistega in pravičnega energetskega prehoda, zelenih in modrih naložb, krožnega gospodarstva, blaženja podnebnih sprememb in prilagajanja nanje ter preprečevanja in obvladovanja tveganj ter trajnostne mestne mobilnosti.
Prispeva tudi k cilju politike za Evropo, ki je bližje državljanom, s spodbujanjem trajnostnega in celostnega razvoja vseh vrst ozemelj in lokalnih pobud, podpiranjem prilagojenih naložbenih strategij na teritorialni ravni, v mestih in lokalnih skupnostih, z namenom obravnave njihovih raznolikih izzivov, ter z izkoriščanjem njihovega razvojnega potenciala.
Misija je z razpisom za prijavo interesa povabila mesta, naj izrazijo svojo namero postati podnebno nevtralna do leta 2030.
Prijave interesa so bile ocenjene na podlagi ambicij mest, njihove ravni pripravljenosti, njihove trenutne in načrtovane zavezanosti podnebni nevtralnosti in zmanjševanju onesnaževanja ter njihove zavezanosti vključevanju državljanov in ustreznih deležnikov v podnebni načrt mesta.
Izbrana mesta so pozvana, naj sklenejo pogodbo o podnebno nevtralnem mestu s podporo platforme misije.
Pogodba o podnebno nevtralnem mestu, ki ni pravno zavezujoč instrument, bo sestavljena z inovativnim procesom soustvarjanja, ki vključuje mesta, nacionalne/regionalne organe, ustrezne deležnike in Komisijo.
Usklajuje se z regionalno strategijo pametne specializacije in postavlja mesta na vodilno mesto glede na njihove dejanske potrebe.
To bo medsektorski pristop od spodaj navzgor, ki bo temeljil na povpraševanju, pri čemer bo vključeval posebne zaveze za uvedbo in razširitev inovativnih in pametnih rešitev v zvezi s podnebno nevtralnostjo v vseh ustreznih sektorjih.
Pogodba o podnebno nevtralnem mestu vključuje dogovorjeno izhodišče, opredeljeno je, kako namerava mesto uresničiti te zaveze do leta 2030, vključuje pa tudi naložbeni načrt z ustreznimi sredstvi in viri financiranja.